રાજકુમાર (શાહિદ કપૂર) કોઈ હેતુ વિના જિંદગી જીવી રહ્યો છે અને કોઈ હેતુ વિના જ સમાજનો વિદ્રોહી બની ગયો છે. રાજકુમારને કોઈ વાતનો ડર નથી અને કોઈ વ્યક્તિની બીક નથી. એકેય ખોટું કામ એવું નથી જે રાજકુમારે ન કર્યું હોય. પેલી સિલ્વેસ્ટર સ્ટેલનની ફિલ્મ ‘રૅમ્બો’ની જેમ જ આ રાજકુમાર પણ રૅમ્બો જ છે અને બિલકુલ જંગલી જેવો થઈ શકે છે. રાજકુમાર ડ્રગમાફિયા શિવરાજ (સોનુ સૂદ) માટે કામ કરે છે. આ રાજકુમારની લાઇફ ત્યારે બદલાય છે જ્યારે તેની જિંદગીમાં ચંદા (સોનાક્ષી સિંહા) પ્રવેશે છે. ચંદાની જિંદગી અસ્પષ્ટ છે. તેનાં મમ્મી-પપ્પા ગુજરી ગયાં છે અને ચંદા પોતાના નજીકના સગા માણિક પરમાર (આશિષ વિદ્યાર્થી)ને ત્યાં રહીને મોટી થઈ છે. માણિક પરમાર પણ સીધો માણસ નથી. તે પોતે પણ ડ્રગમાફિયા છે અને ડ્રગમાફિયા શિવરાજનો કટ્ટર હરીફ છે. માણિક પરમાર અને શિવરાજ બન્ને મલેશિયામાં રહેતા માફિયા ડૉન અજિત ટાકા (શ્રીહરિ) માટે કામ કરે છે.